*Nacrt prijedloga*

 Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst , 137/15 - ispravak, 123/17, 98/19 i 144/20 ), članka 24. Statuta Zagrebačke županije („Glasnik Zagrebačke županije“, broj 17/09, 31/09, 4/13,6/13-pročišćeni tekst, 5/18, 14/18, 18/18 - pročišćeni tekst, 3/20, 23/20, 6/21, 10/21 – pročišćeni tekst, 29/23 i 52/23), članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine”, broj 26/15, 37/21 - u daljnjem tekstu: Uredba) i članka 64. Poslovnika Županijske skupštine Zagrebačke županije („Glasnik Zagrebačke županije“, broj 26/09, 5/13, 6/13 - pročišćeni tekst, 28/17, 5/18, 14/18, 18/18 - pročišćeni tekst, 23/20, 34/20, 10/21 – pročišćeni tekst, 42/21 i 52/23), Županijska skupština Zagrebačke županije na \_\_\_\_\_\_\_\_\_\_\_\_ sjednici, održanoj \_\_\_\_\_\_\_\_\_\_\_\_\_ godine, donijela je

oj 19 od 17. listopada 2019.

Vrh obrasca

 P R A V I L N I K

o financiranju udruga i drugih neprofitnih organizacija iz Proračuna

 Zagrebačke županije

1. OPĆE ODREDBE

Članak 1.

 Ovim se Pravilnikom utvrđuju uvjeti, mjerila i postupci za dodjelu i korištenje sredstava Proračuna Zagrebačke županije udrugama čije aktivnosti doprinose zadovoljenju javnih potreba i ispunjavanju ciljeva i prioriteta.

ta definiranih strateškim i planskim dokumentima Zagrebačke županije (u daljnjem tekstu: Županija).

 Odredbe ovog Pravilnika koje se odnose na udruge, na odgovarajući se način primjenjuju i u odnosu na druge neprofitne organizacije (zaklade, ustanove, vjerske zajednice i druge neprofitne organizacije), kada su one, u skladu s uvjetima javnog natječaja ili javnog poziva za financiranje programa i projekata, prihvatljivi prijavitelji, odnosno partneri.

 Odredbe ovog Pravilnika ne odnose se na financiranje programa i projekta ustanova čiji je osnivač ili suosnivač Županija, Republika Hrvatska ili jedinica lokalne samouprave.

Članak 2.

 Ako posebnim propisom nije drugačije određeno, odredbe Pravilnika primjenjuju se kada se udrugama dodjeljuju financijska sredstva Proračuna Županije za:

* provedbu programa i projekata kojima se ispunjavaju ciljevi i prioriteti definirani strateškim i planskim dokumentima,
* provedbu programa javnih potreba utvrđenih posebnim zakonom,
* obavljanje određene javne ovlasti na području Županije povjerene posebnim zakonom,
* pružanje socijalnih usluga na području Županije temeljem posebnog propisa,
* sufinanciranje obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih javnih izvora za udruge s područja Županije,
* podršku institucionalnom i organizacijskom razvoju udruga s područja Županije,
* programe i projekte zapošljavanja
* donacije i sponzorstva,
* i druge oblike i namjene dodjele financijskih sredstava iz Proračuna Županije.

Članak 3.

Provedba ovog Pravilnika u postupcima dodjele sredstava za financiranje programa i projekata vršit će se sukladno klasifikaciji djelatnosti udruga prema Pravilniku o sadržaju i načinu vođenja registra udruga Republike Hrvatske i Registra stranih udruga u Republici Hrvatskoj u sljedećim prioritetnim područjima djelovanja:

1. Branitelji i stradalnici
2. Demokratska politička kultura
3. Duhovnost
4. Gospodarstvo
5. Hobistička djelatnost
6. Kultura i umjetnost
7. Ljudska prava
8. Međunarodna suradnja
9. Obrazovanje, znanost i istraživanje
10. Održivi razvoj
11. Socijalna djelatnost
12. Sport
13. Tehnička kultura
14. Zaštita zdravlja
15. Zaštita okoliša i prirode
16. Zaštita i spašavanje

Prioriteti financiranja u područjima iz stavka 1. ovog članka moraju biti usmjereni postizanju ciljeva definiranih strateškim i planskim dokumentima Županije, a utvrđuju se godišnjim programima financiranja udruga i programima javnih potreba, koje donosi Županijska skupština Zagrebačke županije uz Proračun Županije.

2. PREDUVJETI ZA FINANCIRANJE KOJE OSIGURAVA ŽUPANIJA

Članak 4.

Sredstva za financiranje aktivnosti udruga prema ovom Pravilniku, osiguravaju se u Proračunu Županije.

Nadležnost za aktivnosti u postupku odobravanja financiranja

Članak 5.

 Za provedbu odredbi ovog Pravilnika u postupcima dodjele sredstava za financiranje programa i projekata nadležna su upravna tijela Županije.

 Zadaće upravnih tijela Županije u postupku pripreme i provedbe javnog natječaja ili javnog poziva za dodjelu financijskih sredstava udrugama su:

* predložiti specifična prioritetna područja javnog natječaja ili javnog poziva,
* predložiti kriterije prihvatljivosti i uvjete prijave,
* predložiti natječajnu dokumentaciju, odnosno dokumentaciju za javni poziv,
* javna objava i provedba javnog natječaja ili javnog poziva,
* utvrditi prijedlog sastava Povjerenstva za provjeru ispunjavanja propisanih uvjeta javnog natječaja i Povjerenstva za ocjenjivanje odnosno stručnih radnih skupina za procjenu projekata i programa,
* organizirati praćenje provedbe projekata financiranih na temelju javnih natječaja ili javnih poziva i pripremiti izvješća o provedbi i rezultatima natječaja, te na temelju vrednovanih rezultata provedbe planirati buduće aktivnosti u pojedinim područjima financiranja,
* pripremiti prijedlog godišnjeg Izvješća Uredu za udruge Vlade Republike Hrvatske o dodijeljenim financijskim sredstvima.

Članak 6.

 Župan će na prijedlog nadležnog upravnog tijela donijeti Odluku o uvjetima, kriterijima i postupcima za ostvarivanje prava na financiranje programa i projekata udruga i drugih neprofitnih organizacija te utvrditi specifična prioritetna područja po pojedinom upravnom tijelu.

 Imajući u vidu raspoloživi iznos financijskih sredstava planiranih u Proračunu Županije, Odlukom Župana iz stavka 1. ovog članka, unaprijed će se predvidjeti financijski okvir dodjele financijskih sredstava udrugama po objavljenom javnom natječaju ili javnom pozivu, koji obuhvaća:

* ukupan iznos raspoloživih sredstava,
* iznose predviđene za pojedina prioritetna područja (djelatnosti) ako će se javni natječaji ili javni pozivi raspisivati za više prioritetnih područja
* najniži i najviši iznos pojedinačnih ugovora o dodjeli financijskih sredstava i
* očekivani broj udruga s kojima će se ugovoriti provedba programa ili projekta u okviru pojedinog natječaja.

 Kapaciteti za provedbu javnog natječaja ili javnog poziva

Članak 7.

 Županija će putem upravnog tijela nadležnog za pojedino prioritetno područje navedeno u natječaju ili javnom pozivu osigurati organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svog djelokruga definirana Uredbom.

3. MJERILA ZA FINANCIRANJE

Članak 8.

 Županija će javnim natječajem ili javnim pozivom propisati uvjete koje trebaju ispunjavati potencijalni korisnici za financiranje programa i projekata, kako slijedi:

1. upis u odgovarajući Registar;
2. da su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti (neprofitne organizacije);
3. da su se svojim statutom ili drugim odgovarajućim aktima opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
4. uredno ispunjenje obveza iz svih prethodno sklopljenih ugovora o financiranju iz Proračuna Županije i drugih javnih izvora;
5. da nemaju dugovanja prema Proračunu Županije;
6. da nemaju dugovanja sa osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu;
7. da se protiv korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom;
8. da javno objavljuju programska izvješća (mrežne stranice udruge, izvješće s godišnje skupštine ili drugi prikladan način) i financijska izvješća za proteklu godinu (Registar neprofitnih organizacija)
9. da imaju zadovoljavajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga;
10. da za prijavljene aktivnost nisu u cijelosti već odobrena sredstva iz drugih izvora u tekućoj godini.

Ispunjavanje uvjeta iz stavka 1. podstavka 1. do 5. ovoga članka utvrdit će Povjerenstvo za provjeru ispunjavanja propisanih uvjeta javnog natječaja uvidom u javno dostupne registre.

 Županija će prilikom propisivanja obveznih uvjeta koje mora zadovoljiti potencijalni korisnik u javnom natječaju ili javnom pozivu voditi računa o pravnom obliku potencijalnih korisnika, odnosno o mogućnosti ispunjavanja propisanih uvjeta, a radi ostvarivanja jednakog prava sudjelovanja na javnom natječaju ili javnom pozivu svih potencijalno prihvatljivih korisnika.

Članak 9.

 Osim uvjeta iz prethodnog članka Pravilnika, Županija može javnim natječajem ili javnim pozivom propisati i dodatne uvjete koje trebaju ispunjavati potencijalni korisnici, kao što su:

* da su registrirani na području Županije;
* da djeluju na području Županije i svoj program/projekt provode na području Županije;
* iznimno, iako ne djeluju na području Županije, svoj program/projekt provode za svoje članove s područja Županije, ako ne postoji isti ili sličan program/projekt na području Županije;
* program/projekt/inicijativa, koji prijave na natječaj ili javni poziv Županije, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Županije definiranih razvojnim i strateškim dokumentima, odnosno uvjetima svakog pojedinog natječaja ili javnog poziva;
* uključenost volonterskog rada, posebice mladih koji na taj način stječu znanja i vještine potrebne za uključivanje na tržište rada i aktivno sudjelovanje u demokratskome društvu;
* umrežavanje i povezivanje sa srodnim udrugama, ostvarivanje međusektorskog partnerstva udruga s predstavnicima javnog i poslovnog sektora u svrhu jačanja potencijala za razvoj lokalne i regionalne zajednice i dr.

 Županija će javnim natječajem ili javnim pozivom propisati obveznu dokumentaciju koju je potrebno dostaviti uz prijavu na natječaj ili javni poziv, temeljem koje se dokazuje ispunjenje uvjeta propisanih ovim Pravilnikom.

Članak 10.

 Županija neće iz svog Proračuna financirati aktivnosti udruga koje se sukladno zakonu i drugim pozitivnim propisima smatraju gospodarskom djelatnošću udruga.

4. POSTUPCI FINANCIRANJA I UGOVARANJA

Izrada i objava godišnjeg plana raspisivanja javnih natječaja ili javnih poziva

Članak 11.

 Župan u roku od 30 dana od dana donošenja Proračuna Županije donosi Godišnji plan javnih natječaja i javnih poziva, te se isti objavljuje na internetskim stranicama Županije i dostavlja Uredu za udruge Republike Hrvatske.

 Godišnji plan javnih natječaja i javnih poziva sadrži podatke o davatelju financijskih sredstava, području, nazivu i planiranom vremenu objave javnog natječaja ili javnog poziva, ukupnom iznosu raspoloživih sredstava, očekivanom broju programa i projekata koji će se ugovoriti za financiranje te iznos sredstava namijenjenih za financiranje pojedinih programskih područja i eventualno druge podatke.

Članak 12.

 Financiranje svih programa i projekata iz prioritetnih područja provodi se putem javnih natječaja ili javnih poziva, čime se osigurava transparentnost dodjele financijskih sredstava i omogućava dobivanje što je moguće većeg broja kvalificiranih prijava, odnosno odabir najkvalitetnijih programa i projekata.

Financijska sredstva koja se dodjeljuju na temelju javnog natječaja mogu se odnositi na jednogodišnje projektne aktivnosti ili višegodišnje (najduže tri godine).

U slučaju višegodišnjeg financiranja u Proračunu Županije moraju se osigurati sredstva za financiranje aktivnosti za svaku godinu projekta.

4.1. IZRAVNA DODJELA

Članak 13.

Bez objavljivanja javnog natječaja i javnog poziva financijska sredstva dodjeljuju se izravno:

* kada nepredviđeni događaji obvezuju Županiju da u suradnji s udrugama žurno djeluje u rokovima u kojima nije moguće provesti standardnu natječajnu proceduru i problem je moguće riješiti samo izravnom dodjelom bespovratnih financijskih sredstava;
* kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnom području za koje se financijska sredstva dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode;
* kada se financijska sredstva dodjeljuju udruzi koja je na temelju propisa izrijekom navedena kao provoditelj određene aktivnosti;
* kada se prema mišljenju Povjerenstva za prigovore i izravnu dodjelu financijskih sredstava jednokratno dodjeljuju financijska sredstva do 663,61 eura za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu za financiranje svih programa i projekata udruga
* kada je to propisano posebnim propisom

U slučajevima iz stavka 1. ovoga članka, Županija i korisnik sredstava dužni su sklopiti ugovor o izravnoj dodjeli sredstava kojim će se definirati na koje će se konkretne aktivnosti sredstva proračuna utrošiti, poštivati osnovne standarde financiranja vezane za planiranje financijskih sredstava, ugovaranje, praćenje financiranja, javno objavljivanje i izvještavanje.

Uvjeti za izravnu dodjelu financijskih sredstava udruzi su:

1. upis u odgovarajući Registar;
2. da su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti (neprofitne organizacije);
3. da su se svojim statutom ili drugim odgovarajućim aktima opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
4. uredno ispunjenje obveza iz svih prethodno sklopljenih ugovora o financiranju iz Proračuna Županije i drugih javnih izvora;
5. da nemaju dugovanja prema Proračunu Županije;
6. da nemaju dugovanja sa osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu;
7. da se protiv korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom;
8. da javno objavljuju programska izvješća (mrežne stranice udruge, izvješće s godišnje skupštine ili drugi prikladan način) i financijska izvješća za proteklu godinu (Registar neprofitnih organizacija)
9. da imaju zadovoljavajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga;
10. da za prijavljene aktivnost nisu u cijelosti već odobrena sredstva iz drugih izvora u tekućoj godini.

Ispunjavanje uvjeta iz stavka 3. podstavka 1. do 5. ovoga članka utvrdit će Povjerenstvo za prigovore i izravnu dodjelu financijskih sredstava uvidom u javno dostupne registre.

Članak 14.

Uz zahtjev za izravnu dodjelu financijskih sredstava udruga treba priložiti:

1. potvrdu nadležne Porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana podnošenja zahtjeva;
2. uvjerenje da se ne vodi kazneni postupak protiv odgovorne osobe udruge, u izvorniku ili preslici, ne starije od 6 mjeseci od dana podnošenja zahtjeva;
3. troškovnik aktivnosti;
4. obrazac izjave o zadovoljavajućim organizacijskim i ljudskim kapacitetima
5. obrazac izjave o nepostojanju sukoba interesa,
6. obrazac izjave o utvrđenom načinu javnog objavljivanja programskog i financijskog izvješće,
7. izjavu o nepostojanju dvostrukog financiranja iz drugih izvora za istu aktivnost u tekućoj godini;
8. potvrda o broju transakcijskog računa kod poslovne banke.

Članak 15.

 Zaključak o izravnoj dodjeli financijskih sredstava donosi Župan na prijedlog Povjerenstva za prigovore i izravnu dodjelu financijskih sredstava.

4.2. JAVNI NATJEČAJ

Dokumentacija za provedbu javnog natječaja

Članak 16.

 Dokumentaciju i obrasce za provedbu javnog natječaja (u nastavku: natječajna dokumentacija), na prijedlog nadležnog upravnog tijela, utvrđuje Župan.

 Obvezna natječajna dokumentacija obuhvaća:

* odluku o raspisivanju i provedbi javnog natječaja
* tekst javnog natječaja,
* upute za prijavitelje,
* obrasce za prijavu programa ili projekta ( obrazac opisa programa ili projekta, obrazac proračuna programa ili projekta),
* popis priloga koji se prilažu prijavi,
* obrazac za ocjenu kvalitete/vrijednosti programa ili projekta
* obrazac izjave o zadovoljavajućim organizacijskim i ljudskim kapacitetima
* obrazac izjave o nepostojanju dvostrukog financiranja,
* obrazac izjave o nepostojanju sukoba interesa,
* obrazac izjave o utvrđenom načinu javnog objavljivanja programskog i financijskog izvješće,
* obrazac ugovora o financiranju programa ili projekta
* obrasce za izvješćivanje (obrazac opisnog izvješća provedbe programa ili projekta, obrazac financijskog izvješća provedbe programa ili projekta).

 Kao prilog financijskom planu dostavljaju se dokumenti na osnovu kojih je isti utvrđen (ponude, izjave suradnika o cijeni njihovih usluga, procjene troškova i sl.).

Članak 17.

 Ovisno o vrsti javnog natječaja, nadležno upravno tijelo može predložiti, a Župan utvrditi da natječajnu dokumentaciju za prijavu programa ili projekta čine:

* obrazac izjave o partnerstvu, ako je primjenjivo,
* obrazac životopisa voditelja programa ili projekta, ako je primjenjivo
* obrazac izjave o programima ili projektima udruge financiranim iz javnih izvora, ako je primjenjivo
* obrazac izjave izvoditelja aktivnosti naveden u opisu programskih ili projektnih aktivnosti da je upoznat s programom ili projektom i svojim sudjelovanjem u provedbi, ako je primjenjivo
* i drugi obrasci

Članak 18.

 Postupak raspisivanja javnog natječaja i pripremu natječajne dokumentacije za svaki natječaj provodi nadležno upravno tijelo Županije, sukladno odredbama ovog Pravilnika.

 Ukoliko se po raspisanom javnom natječaju ne iskoriste sva sredstva, javni natječaj se može ponoviti.

Članak 19.

 Svi propisani obrasci trebaju biti potpisani od strane ovlaštene osobe podnositelja zahtjeva i voditelja programa ili projekta, ovjereni pečatom i dostavljeni u izvorniku, u broju primjeraka koji je propisan uvjetima natječaja.

 Županija će omogućiti podnošenje cjelokupne prijavne dokumentacije na javni natječaj ili javni poziv, izvješća (programskih i financijskih), propisane popratne dokazne dokumentacije i obveznih priloga elektroničkim putem, korištenjem elektroničkog sustava ili na drugi prikladan elektronički način.

 U slučaju kada se natječajna dokumentacija podnosi elektroničkim putem, davatelju financijskih sredstava obvezno se dostavlja jedan tiskani potpisani i ovjereni primjerak prijave i izvješća u izvorniku.

Objava natječaja

Članak 20.

 Javni natječaj s cjelokupnom natječajnom dokumentacijom nadležno upravno tijelo objavljuje na mrežnim stranicama Županije i na mrežnim stranicama Ureda za udruge Vlade Republike Hrvatske, a obavijest o objavljenom javnom natječaju može se objaviti u dnevnim glasilima, na društvenim mrežama, slanjem elektroničke pošte na odgovarajuće adrese i slično.

Upute za prijavitelje

Članak 21.

Upute za prijavitelje sadrže informacije o razlozima i ciljevima javnog natječaja, uvjetima natječaja, načinu prijavljivanja i postupku provedbe javnog natječaja, a obuhvaćaju informacije o:

1. opisu problema u određenom području djelovanja čijem se rješavanju želi pridonijeti javnim natječajem,
2. općim i posebnim ciljevima javnog natječaja i prioritetima za dodjelu financijskih sredstava,
3. osnovnim i specifičnim programskim područjima javnog natječaja s opisom stručnih područja u okviru kojih prijavitelj može predvidjeti provedbu programa ili projekata,
4. ukupnoj vrijednosti javnog natječaja i iznosima predviđenim za pojedina programska područja, planiranim najnižim i najvišim financijskim iznosima za pojedini program ili projekt i očekivanom broju programa, odnosno projekata koji će se financirati u sklopu javnog natječaja, odnosno pojedinih programskih područja,
5. prihvatljivim prijaviteljima (i partnerima, ako je primjenjivo) to jest vrstama organizacija koje imaju pravo podnošenja prijava,
6. prioritetnim načelima za odobravanje financijskih sredstava na temelju kojih prednost u odobravanju financijskih sredstava može ostvariti određeni prijavitelj,
7. prihvatljivim aktivnostima za provedbu programa ili projekta,
8. prihvatljivim troškovima koji se mogu financirati putem javnog natječaja,
9. neprihvatljivim troškovima koji se ne mogu financirati putem javnog natječaja,
10. pravilima vidljivosti koja se moraju poštivati u provedbi programa ili projekta,
11. obveznoj i neobveznoj dokumentaciji za prijavu programa ili projekta koja obuhvaća i sve potrebne obrasce za prijavu,
12. datumu objave javnog natječaja i roku za podnošenje prijave,
13. adresi i načinu dostave prijave programa ili projekta,
14. rokovima i načinu postavljanja pitanja o javnom natječaju i načinu dostave i objavljivanja odgovora na postavljena pitanja,
15. postupku administrativne provjere prijave (ispunjava li prijavitelj i prijava propisane uvjete javnog natječaja),
16. postupku stručne ocjene kvalitete projekta i rokovima za podnošenje prigovora na postupak stručne ocjene,
17. rokovima i načinu podnošenja prigovora i načinu rješavanja prigovora,
18. postupku ugovaranja provedbe projekta,
19. postupku praćenja provedbe programa ili projekta,
20. okvirnom kalendaru provedbe natječajnog postupka.

Pojedine informacije i natječajni uvjeti u uputama za prijavitelje mogu se ispravljati, mijenjati i dopunjavati najkasnije 8 dana prije dana isteka roka za podnošenje prijava, a sve promjene moraju biti objavljene na isti način i na istom mjestu kao i osnovni dokument.

Izmjene pojedinih uvjeta ne mogu biti na štetu prijavitelja koji su već podnijeli urednu prijavu do dana objave ispravaka, izmjene ili dopune i tim prijaviteljima mora se dati mogućnost da svoju prijavu po potrebi i u primjerenom roku mogu dopuniti i/ili izmijeniti.

Rokovi za provedbu javnog natječaja

Članak 22.

 Javni natječaj za podnošenje prijedloga projekta ili programa bit će otvoren najmanje 30 dana od datuma objave.

Zaključak o dodjeli financijskih sredstava, a na prijedlog Povjerenstva za ocjenjivanje, mora se donijeti najkasnije u roku od 90 dana od zadnjeg dana za dostavu prijava programa ili projekta.

Tijela za provedbu postupaka dodjele financijskih sredstava

Članak 23.

Za provođenje postupaka javnog natječaja Župan imenuje:

* Povjerenstvo za provjeru ispunjavanja propisanih uvjeta javnog natječaja;
* Povjerenstvo za ocjenjivanje prijavljenih programa i projekata
* Povjerenstvo za prigovore i izravnu dodjelu financijskih sredstava

Stručne i administrativne poslove za Povjerenstava iz stavka 1. ovog članka obavljaju

upravna tijela nadležna za provođenje postupka javnog natječaja.

Članak 24.

Članovi Povjerenstava iz članka 23. stavka 1. potpisuju izjavu o nepristranosti i povjerljivosti kojom potvrđuju da se ni oni ni članovi njihovih obitelji ne nalaze u sukobu interesa, da nemaju osobnih interesa kojima mogu utjecati na nepristranost rada povjerenstva kojega su članovi te da će u obavljanju dužnosti na koju su imenovani postupati časno, pošteno, savjesno, odgovorno i nepristrano čuvajući povjerljivost podataka i informacija i vlastitu vjerodostojnost i dostojanstvo dužnosti koja im je povjerena od strane Županije.

U slučaju saznanja da se nalazi u sukobu interesa, član povjerenstva je obvezan o tome odmah izvijestiti ostale članove te će biti izuzet iz postupka provjere formalnih uvjeta i ocjenjivanja prijava. O rješavanju sukoba interesa odlučuje Župan te članu povjerenstva koji je u sukobu interesa imenuje zamjenu.

Članak 25.

Povjerenstvo za provjeru ispunjavanja propisanih uvjeta javnog natječaja imenuje se za svaki javni natječaj koji se raspisuje za pojedina prioritetna područja.

Povjerenstvo ima predsjednika i minimalno dva člana koji su službenici upravnog tijela nadležnog za područje financiranja i imenuje ih Župan, a na prijedlog nadležnog Upravnog tijela.

Zadaće Povjerenstva za provjeru ispunjavanja propisanih uvjeta javnog natječaja su:

* otvaranje zaprimljenih prijava;
* utvrđivanje je li prijava dostavljena na javni natječaj iz odgovarajućeg područja i u propisanom roku;
* utvrđivanje jesu li dostavljeni, potpisani i ovjereni svi obvezni obrasci
* utvrđivanje sadrži li prijava sve podatke, dokumentaciju i popunjene obrasce određene javnim natječajem i ovim pravilnikom i jesu li svi dokazi, dokumentacija i obrasci čitljivi;
* pribavljanje svih propisanih javno dostupnih priloga
* utvrđivanje je li zatraženi iznos sredstava unutar financijskih pragova postavljenih u javnom natječaju;
* utvrđivanje jesu li prijavitelji prihvatljivi sukladno uputama za prijavitelje;
* utvrđivanje jesu li predložene aktivnosti prihvatljive;
* provjeravanje ispunjavanja drugih propisanih uvjeta javnog natječaja;
* utvrđivanje popisa prijava koje ispunjavaju/ne ispunjavaju propisane uvjete javnog natječaja i koje se upućuju na razmatranje i ocjenjivanje.

 Po završetku postupka provjere ispunjavanja propisanih uvjeta javnog natječaja Povjerenstvo sastavlja zapisnik.

Članak 26.

 Ocjena ispunjavanja propisanih uvjeta javnog natječaja ne smije trajati duže od 30 dana od dana isteka roka za podnošenje prijava na javni natječaj, nakon čega se zapisnik iz članka 25. upućuje u daljnju proceduru.

 Mogućnost dopune ili ispravka prijave, kao i rok za dopunu ili ispravak, propisat će se javnim natječajem ili javnim pozivom.

Udruge koje na zahtjev Županije u dodatnom roku iz stavka 2. ovog članka ne dostave dopunjenu ili ispravljenu prijavu, smatrat će se da su povukle prijavu.

Članak 27.

 Sve udruge čije prijave budu odbačene iz razloga neispunjavanja propisanih uvjeta, o toj činjenici će se obavijestiti pisanim putem u roku od 8 radnih dana od dana sastavljanja zapisnika iz članka 25. ovog Pravilnika, nakon čega imaju narednih 8 dana od dana prijema obavijesti, putem nadležnog upravnog tijela podnijeti prigovor Povjerenstvu za prigovore i izravnu dodjelu financijskih sredstava, koje će u roku od 8 dana od primitka prigovora odlučiti o prigovoru.

 U slučaju prihvaćanja prigovora, prijava će biti upućena u daljnju proceduru, a u slučaju neprihvaćanja prigovora prijava će biti odbačena.

Ocjenjivanje prijavljenih programa ili projekata i javna objava rezultata

Članak 28.

 Povjerenstvo za ocjenjivanje je nezavisno stručno ocjenjivačko tijelo kojega mogu sačinjavati službenici Županije, predstavnici znanstvenih i stručnih institucija, nezavisni stručnjaci i predstavnici organizacija civilnog društva.

Povjerenstvo ima predsjednika i minimalno dva člana i imenuje ih Župan za svaki javni natječaj koji se raspisuje za pojedina prioritetna područja, a na prijedlog nadležnog upravnog tijela.

 Članovi Povjerenstva koji nisu službenici Županijskih upravnih tijela, mogu za svoj rad primiti odgovarajuću naknadu, sukladno odluci Župana.

Članak 29.

Zadaće Povjerenstva za ocjenjivanje prijavljenih programa i projekata su:

* razmatranje i ocjenjivanje prijava koje su ispunile propisane uvjete javnog natječaja;
* sastavljanje zapisnika s popisom o odobravanju i neodobravanju financijskih sredstva za programe i projekte
* utvrđivanje prijedloga Zaključka o dodjeli financijskih sredstava za programe ili projekte
* utvrđivanje Konačnog prijedloga Zaključka o dodjeli financijskih sredstava za programe ili projekte po usvojenim prigovorima

Članak 30.

 Zaključak o dodjeli financijskih sredstava za programe ili projekte po pojedinom javnom natječaju donosi Župan, te će se isti javno objaviti na internetskim stanicama Županije u roku od 8 dana od dana donošenja.

Članak 31.

 Županija će, u roku od 8 radnih dana od dana donošenja Zaključka o dodjeli financijskih sredstava, pisanim putem obavijestiti udruge čiji projekti ili programi nisu prihvaćeni za financiranje, te će u obavijesti navesti ukupni ostvareni broj bodova njihovog projekta ili programa i obrazloženje iz opisnog dijela ocjene.

Udrugama kojima nisu odobrena financijska sredstva može se na njihov zahtjev omogućiti uvid u zbirnu ocjenu kvalitete prijavljenog projekta, odnosno programa, uz pravo Županije da zaštiti tajnost podataka o osobama koje su ocjenjivale program ili projekt.

 Rok u kojem se može zahtijevati uvid iz prethodnog stavka propisuje se posebno javnim natječajem ili javnim pozivom.

Članak 32.

Povjerenstvo za prigovore i izravnu dodjelu financijskih sredstava nezavisno je stručno tijelo kojega mogu sačinjavati službenici Županije koji nisu sudjelovali u pripremi i provedbi javnog natječaja te ocjeni programa i projekata, predstavnici znanstvenih i stručnih institucija i nezavisni stručnjaci.

Povjerenstvo ima predsjednika i minimalno dva člana, a imenuje ih Župan za sve raspisane javne natječaje i javne pozive po prioritetnim područjima iz članka 3. ovog Pravilnika te za izravnu dodjelu sredstava iz članka 13. ovog Pravilnika.

 Članovi Povjerenstva koji nisu službenici Županijskih upravnih tijela, mogu za svoj rad primiti odgovarajuću naknadu, sukladno odluci Župana.

Članak 33.

Zadaće Povjerenstva za prigovore i izravnu dodjelu financijskih sredstava:

* zaprimanje prigovora putem nadležnih upravnih tijela po pojedinom javnom natječaju ili javnom pozivu s cjelokupnom natječajnom dokumentacijom
* razmatranje prigovora i donošenje zaključka o prigovoru
* dostavljanje zaključka o prigovoru nadležnom Povjerenstvu za ocjenjivanje
* zaprimanje zahtjeva za izravnu dodjelu financijskih sredstava putem nadležnih upravnih tijela
* provjeravanje ispunjavanja propisanih uvjeta dodjele izravnih sredstava
* utvrđivanje prijedloga Zaključka o izravnoj dodjeli financijskih sredstava po zahtjevima koji su ispunili propisane uvjete;

Prigovor na Zaključak o dodjeli financijskih sredstava

Članak 34.

 Županija će udrugama koje su nezadovoljne Zaključkom o dodjeli financijskih sredstava omogućiti pravo na prigovor, što će jasno biti naznačeno i u samom tekstu javnog natječaja.

Članak 35.

 Prigovor se može podnijeti isključivo na provedbu natječajnog postupka te eventualno bodovanje nekog kriterija s 0 bodova, ukoliko udruga smatra da je u prijavi dostavila dovoljno argumenata za drugačije bodovanje.

 Razlog podnošenja prigovora ne može biti visina dodijeljenih sredstava ili nedodjela sredstava.

Članak 36.

 Prigovori se podnose Povjerenstvu za prigovore i izravnu dodjelu financijskih sredstava putem nadležnog upravnog tijela u pisanom obliku, u roku od 8 radnih dana od dana objave Zaključka o dodjeli financijskih sredstava ili u roku od 8 radnih dana od zaprimanja obavijesti o neprihvaćanju financiranja programa ili projekta.

Zaključak o prigovoru donosi Povjerenstvo za prigovore i izravnu dodjelu financijskih sredstava u roku od 8 dana od dana zaprimanja prigovora.

 Prigovor ne odgađa izvršenje Zaključka o dodjeli financijskih sredstava i daljnju provedbu javnog natječaja.

Konačni Zaključak o dodjeli financijskih sredstava donosi Župan na prijedlog Povjerenstva za ocjenjivanje.

4.3. JAVNI POZIV

Članak 37.

 Financiranje aktivnosti može se provoditi i putem javnog poziva, pravila kojeg osiguravaju transparentnost dodjele financijskih sredstava i omogućavaju dobivanje što većeg broja kvalificiranih prijava, odnosno odabir najkvalitetnijih aktivnosti.

Članak 38.

 Odredbe ovog Pravilnika koje se odnose na provedbu postupka javnog natječaja na odgovarajući način primjenjuju se na javni poziv.

 Ukoliko su odredbama ovog Pravilnika izričito propisana posebna pravila za javni poziv, tada će se primijeniti posebna pravila.

Članak 39.

 Javni poziv bit će otvoren do roka propisanog odlukom o raspisivanju i provedbi javnog poziva odnosno do iskorištenja sredstava osiguranih u Proračunu.

 Zaključak o dodjeli financijskih sredstava, na prijedlog Povjerenstva za ocjenjivanje mora se donijeti najkasnije u roku od 90 dana od dana zaprimanja prijave koja ispunjava uvjete.

Sklapanje Ugovora o financiranju programa ili projekata

Članak 40.

 Sa svim udrugama kojima su odobrena financijska sredstva Županija će potpisati Ugovor o financiranju programa ili projekata najkasnije 30 dana od dana donošenja Zaključka o dodjeli financijskih sredstava.

Članak 41.

Ugovor se sastoji od općih uvjeta, koji moraju biti isti za sve korisnike u sklopu jednog javnog natječaja i javnog poziva, i posebnog dijela.

Postupak ugovaranja, opći uvjeti koji se odnose na ugovore o dodjeli financijskih sredstava udrugama iz javnih izvora za program ili projekt te posebni dio ugovora uredit će se na temelju odredbi Uredbe i drugih propisa Republike Hrvatske i Županije.

Općim uvjetima koji se odnose na ugovore o dodjeli bespovratnih financijskih sredstava udrugama utvrđuju se opće obveze, obveza dostavljanja podataka i financijskih i opisnih izvješća, odgovornost, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje projekta, izmjene i dopune ugovora, prijenos prava, provedbeno razdoblje, produženje, odgađanje, viša sila i rok dovršetka, raskid ugovora, opravdani troškovi, računi i tehničke i financijske provjere, konačni iznos financiranja od strane Županije te povrat sredstava.

Posebni dio ugovora čine specifičnosti svakog ugovora kao što su ugovorne strane, naziv programa, projekta ili aktivnosti, iznos financiranja, model plaćanja, rokovi provedbe, vrijeme trajanja financiranja, rokovi i način dostave izvješća, sredstva za osiguranje povrata sredstva u slučaju nevraćanja neutrošenih ili nenamjenski utrošenih sredstava, rješavanje sporova i slično.

Praćenje provedbe odobrenih i financiranih programa i projekata i

vrednovanje provedenih javnih natječaja i javnih poziva

Članak 42.

Upravno tijelo nadležno za područje financiranja u suradnji s korisnikom financiranja, s ciljem poštivanja načela transparentnosti korištenja proračunskih sredstava i mjerenja vrijednosti povrata za uložena sredstva, pratiti provedbu financiranih programa, projekata i aktivnosti udruga, sukladno Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija, Uredbi, ovom Pravilniku i drugim propisima.

Kroz postupke praćenja razvijat će se partnerski odnos između Županije i udruge kao provoditelja projektnih i programskih aktivnosti, a na temelju praćenja i vrednovanja rezultata pojedinačnih programa, projekata i aktivnosti, s ciljem utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, nadležno upravno tijelo vrednovat će rezultate i učinke cjelokupnog javnog natječaja ili javnog poziva i planirati buduće aktivnosti u pojedinom području financiranja.

Članak 43.

 Praćenje se vrši dostavom opisnih i financijskih izvješća korisnika sredstava te terenskom kontrolom od strane službenika nadležnog upravnog tijela Županije, u dogovoru s korisnikom sredstava.

Članak 44.

 Izvješća se podnose na definiranim obrascima.

Uz opisna izvješća dostavljaju se popratni materijali kao što su isječci iz novina, videozapisi, fotografije i dr.

U financijskom izvješću navode se troškovi programa, projekta i aktivnosti, neovisno o tome iz kojeg su izvora financirani.

Obvezno se dostavljaju i dokazi o nastanku troška podmirenog iz sredstava Županije (preslike računa, ugovora o djelu ili ugovora o autorskom djelu s njihovim obračunima) te dokazi o njihovu plaćanju (preslika naloga o prijenosu ili izvoda s računa).

 Županija može zahtijevati dopunu opisnih i financijskih izvješća.

Županija će, putem nadležnog upravnog tijela, pisanim putem potvrditi prijem izvješća s potrebnom pratećom dokumentacijom i njegovo prihvaćanje u roku od 60 dana, ako ugovorom nije propisan drugi rok.

Županija prekida rok za prihvaćanje izvješća obavještavanjem korisnika financiranja da se izvješće ne može prihvatiti te da smatra da je potrebno poduzeti dodatne provjere. U takvim slučajevima, Županija će zatražiti pojašnjenja, izmjene ili dodatne podatke koji se trebaju dostaviti u roku od 15 dana od podnošenja zahtjeva ako ugovorom nije propisan drugi rok.

Rok ponovno počinje teći na dan primitka traženih podataka.

Zabrana dvostrukog financiranja

Članak 45.

 Bez obzira na kvalitetu predloženog programa ili projekta Županija neće odobriti financijska sredstva za aktivnosti koje se već financiraju iz nekog javnog izvora u stopostotnom iznosu ili se financiraju po posebnim propisima - kada je u pitanju ista aktivnost, koja se provodi na istom području, u isto vrijeme i za iste korisnike.

5. PRIHVATLJIVOST TROŠKOVA I UDIO SUFINANCIRANJA

Članak 46.

Odobrene financijske potpore korisnik je dužan utrošiti isključivo za realizaciju programa, projekata i aktivnosti, utvrđenih troškovnikom i ugovorom.

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa, projekta ili aktivnosti utvrđenih ugovorom.

Članak 47.

Prihvatljivi troškovi su troškovi koje je imao korisnik financiranja, a koji ispunjavaju sve sljedeće kriterije:

* nastali su za vrijeme provedbe programa, projekta ili aktivnosti u skladu s ugovorom, osim troškova koji se odnose na završne izvještaje, troškova revizije i troškova vrednovanja. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora;
* moraju biti navedeni u ukupnom predviđenom troškovniku projekta, programa ili aktivnosti;
* nužni su za provođenje projekta, programa ili aktivnosti koji su predmetom dodjele financijskih sredstava;
* mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija;
* trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

Članak 48.

Pod prihvatljivim izravnim troškovima podrazumijevaju se troškovi koji su neposredno povezani uz provedbu pojedinih aktivnosti predloženog programa ili projekta kao što su:

* troškovi zaposlenika angažiranih na programu ili projektu koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću i naknade; plaće, naknade i troškovi trebaju biti u skladu s onima koje imaju djelatnici davatelja financijskih sredstava iste stručne spreme, razine odgovornosti, stručnosti i složenosti poslova usporedivih s poslovima izvoditelja iz udruge i njenih partnera koji su predviđeni programom ili projektom, odnosno u skladu s prosječnim plaćama u Republici Hrvatskoj u sličnim djelatnostima. Plaće i naknade (honorari) ne smiju prelaziti one koji su aktualni na tržištu, osim ako to nije opravdano dokazivanjem neophodnosti za provedbu programa ili projekta,
* putni troškovi i troškovi dnevnica za zaposlenike i druge osobe koje sudjeluju u programu ili projektu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna,
* troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt
* troškovi usluga pod uvjetom da su u skladu s tržišnim cijenama
* troškovi potrošne robe,
* troškovi podugovaranja,
* administrativni troškovi,
* troškovi koji izravno proistječu iz zahtjeva ugovora, uključujući troškove financijskih usluga.

U neprihvatljive troškove spadaju:

* dugovi i stavke za pokrivanje gubitaka ili dugova,
* dospjele kamate,
* stavke koje se već financiraju iz javnih izvora,
* kupovina zemljišta ili građevina, osim kada je to nužno za izravno provođenje programa ili projekta, kada se vlasništvo mora prenijeti na korisnika financiranja i/ili partnere najkasnije po završetku programa ili projekta,
* gubici na tečajnim razlikama
* zajmovi trećim stranama.

Udio sufinanciranja programa ili projekta

Članak 49.

 Županija može svakim pojedinačnim javnim natječajem ili javnim pozivom definirati obvezu i minimalni postotak sufinanciranja provedbe projekta ili programa od strane korisnika financiranja.

6. OBVEZA DOKUMENTIRANJA PROJEKTNIH AKTIVNOSTI, NADZOR I POVRAT SREDSTAVA

Obveza dokumentiranja projektnih aktivnosti od strane korisnika financiranja

Članak 50.

Pored Izvješća navedenih u ovom Pravilniku, dokumenti koje je korisnik financiranja dužan dati na raspolaganje u slučaju nadzora uključuju:

* računovodstvenu evidenciju iz računovodstvenog sustava korisnika financiranja
* dokaze o postupcima nabave, obvezama, isporučenim uslugama, primitku roba, završetku radova
* kupnji
* uplatama
* troškovima goriva
* evidenciju o zaposlenicima i njihovim plaćama.

Članak 51.

Konačan iznos sredstava koji Županija isplaćuje korisniku financiranja ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan trošak naveden u obrascu troškovnika programa, projekta ili aktivnosti.

Kao dopuna i bez prejudiciranja prava na raskid ugovora sukladno odredbama Uredbe i ovog Pravilnika, Županija će, na temelju obrazložene odluke ako se program, projekt ili aktivnost ne provodi ili se provodi neadekvatno, djelomično ili s odlaganjem, smanjiti bespovratna sredstva prvobitno predviđena u skladu sa stvarnim provođenjem programa, projekta ili aktivnosti, pod uvjetima sadržanim u ugovoru.

Članak 52.

Županija će od korisnika financiranja u pisanom obliku zatražiti povrat sredstava za provedbu odobrenog programa, projekta ili aktivnosti u slučaju kada utvrdi da korisnik financiranja:

* nije realizirao program, projekt ili aktivnosti utvrđene troškovnikom i ugovorom;
* nije utrošio sva odobrena sredstva;
* sredstva nije koristio namjenski;
* iz neopravdanih razloga nije podnio izvješće u propisanom roku
* nije omogućio nadzor nad namjenskim korištenjem sredstava

Članak 53.

 Korisnik financiranja će Županiji, najkasnije u roku od 30 dana od primitka zahtjeva, sukladno uputama davatelja financijskih sredstava da to učini vratiti sve iznose uplaćene preko utvrđenog iznosa te nenamjenski utrošena sredstva.

 Ukoliko korisnik ne vrati sredstva u roku koji je utvrdila Županija, Županija će povećati dospjele iznose obračunavanjem zakonske zatezne kamate te može aktivirati sredstva osiguranja plaćanja ukoliko ih je korisnik financiranja sukladno uvjetima natječaja dostavio prije potpisivanja ugovora.

Članak 54.

U slučaju kada korisnik financiranja ne vrati sredstava Županiji, Županija će istome u razdoblju od dvije naredne godine uskratiti financiranje iz Proračuna Županije.

7. ZAVRŠNE ODREDBE

Članak 55.

Na sva postupanja koja nisu definirana ovim Pravilnikom primjenjivat će se odredbe Uredbe.

Članak 56.

 Stupanjem na snagu ovoga Pravilnika prestaje važiti Pravilnik o financiranju udruga i drugih neprofitnih organizacija iz Proračuna Zagrebačke županije („Glasnik Zagrebačke županije“, broj 35/15).

Članak 57.

 Ovaj Pravilnik stupa na snagu osmog dana od dana objave u „Glasniku Zagrebačke županije“.

KLASA:

URBROJ:

Zagreb,

 PREDSJEDNICA

ŽUPANIJSKE SKUPŠTINE

ZAGREBAČKE ŽUPANIJE

Martina Glasnović